FI Euroopan unionin virallinen lehti CE 84/35

(2004/C 84 E/0038)

KIRJALLINEN KYSYMYS E-2680/03

esittäjä(t): Olivier Dupuis (NI) neuvostolle

(10. syyskuuta 2003)

Aihe: Yhdistyneiden Kansakuntien väliaikaishallinnon perustaminen Tsetseniaan

Yhdysvaltalaisen Carnegie Endowment -järjestön kunnianhimoisessa raportissa (An Agenda for Renewal U.S. — Russian Relations 2000) todetaan, ettei Tšetšenian kriisiin ole ratkaisua, sillä venäläisten joukkojen vetäytyminen, joka on ainoa mahdollisuus sodan lopettamiseksi, merkitsee raportin mukaan Tšetšenian ääriryhmien ja kansanvälisten muslimitaistelijoiden voittoa, mikä ei olisi Yhdysvaltojen etujen mukaista ja mikä olisi katastrofi Pohjois-Kaukasuksen kansoille. Sekä presidentti Putin että jotkut demokratiaa kannattavat tarkkailijat ovat ilmoittaneet, ettei Venäjällä ole muuta mahdollisuutta kuin jatkaa kansanmurhaa muistuttavaa sotaansa Tšetšeniassa. Venäläisten joukkojen vetäytyminen merkitsisi tappion kärsimistä tšetšeenijoukoille ja johtaisi siihen, että Tšetšeniasta tulisi paikallisten ääriainesten ja kansainvälisen terrorismin tukikohta. Näille pessimistisille näkemyksille on kuitenkin olemassa parempi vaihtoehto. Tšetšenian ulkoministeri Ilias Ahmadov esitteli 15. maaliskuuta 2003 uuden rauhansuunnitelman, johon kuuluu Yhdistyneiden Kansakuntien väliaikaishallinnon perustaminen Tšetšeniaan. Kyseinen ehdotus on lähetetty Euroopan unionin jäsenvaltioiden ja ehdokasvaltioiden ulkoministereille, ulkopolitiikan korkealle edustajalle Javier Solanalle ja ulkosuhteista vastaavalle komission jäsenelle Christopher Pattenille. Moskovalaisen radioaseman Eho Moskvyn äskettäin lähettämässä ohjelmassa, jossa käsiteltiin Yhdistyneiden Kansakuntien hallinnon perustamista Tšetšeniaan, 75 prosenttia mielipiteensä ilmaisseista kuulijoista kannatti ministeri Ahmadovin ehdottamaa ratkaisua. Vaikka kyseessä ei olekaan tieteellinen tutkimus, edellä mainittu tulos on kuitenkin kiistatta jälleen uusi osoitus Venäjän kansan tahdosta.

Mitä mieltä neuvosto on Tšetšenian ulkoministerin esittelemästä rauhansuunnitelmasta, jossa ehdotetaan Yhdistyneiden Kansakuntien väliaikaishallinnon perustamista Tšetšeniaan? Onko neuvosto presidentti Putinin ja joidenkin tarkkailijoiden kanssa samaa mieltä siitä, että meneillään olevan, kansanmurhaa muistuttavan sodan ainoa vaihtoehto on paikallisten ääriainesten ja kansainvälisen terrorismin tukikohdan muodostuminen Tšetšeniaan? Katsooko neuvosto, että Kosovon mallin kaltainen Yhdistyneiden Kansakuntien väliaikaishallinto voisi vuosien myötä saada maahan juurtumaan oikeusvaltion ja demokratian ja myötävaikuttaa siten parhaan mahdollisen vastalääkkeen luomiseen ääriliikkeitä vastaan?

Vastaus

(8. maaliskuuta 2004)

”Tšetšenian ulkoasiainministeri” on esittänyt rauhansopimusta, jonka mukaisesti Tšetšeniaan perustettaisiin Yhdistyneiden Kansakuntien väliaikaishallinto, mutta neuvosto ei ole tietoinen ehdotuksen yksityiskohdista.

Neuvosto on erittäin huolestunut Tšetšenian tilanteesta ja korostaa säännöllisesti tapaamisissa Venäjän viranomaisten kanssa aidon sovittelun tarvetta. Neuvosto uskoo, että Tšetšenian konfliktiin löydetään rauhanomainen ratkaisu, jos osapuolet pitäytyvät jälleen oikeusvaltion periaatteessa ja kunnioittavat tinkimättä ihmisoikeuksia.

Neuvosto on useissa yhteyksissä kannustanut Venäjän viranomaisia yhdessä kansainvälisten järjestöjen kanssa poliittisen sovitteluprosessin luomiseen ja täytäntöönpanoon Tšetšeniassa.

Puheenjohtajavaltio antoi 8. lokakuuta EU:n puolesta julkilausuman Tšetšenian presidentinvaaleista ja ilmaisi suhtautuvansa hyvin epäilevästi vaaliprosessin oikeudenmukaisuuteen ja olosuhteisiin, joissa vaalit järjestettiin.

Unioni aikoo edelleen tiedottaa Venäjän viranomaisille Tšetšenian tilanteeseen liittyvistä huolenaiheistaan.